– Már csak fél óra, muszáj kibírnunk – magyarázta Léna Tamarának. – Olvassak neked?

– Az előbb is azt mondtad, hogy már csak fél óra. És azóta meg sem mozdultunk – mondta Tamara. – És az összes mesét elolvastad már. Inkább add ide a telót.

– A telefon nem gyerek kezébe való – jelentette ki Léna.

– Te is gyerek vagy – feleselt Tamara.

Léna ezzel nem tudott vitatkozni. Még akkor sem, ha nyolc évvel idősebb volt a húgánál, aki most dacosan bámult ki a vonatablakon, és ütemesen rugdosta a szemben lévő ülést. Még akkor sem, ha tizenhárom évesen ezer olyan dolgot csinált, amit inkább felnőttek, főleg anyukák szoktak. Bevásárolt, óvodai ünnepségre ment, próbálta nem elfelejteni, mikor kell logopédushoz vinni a testvérét és mikor kell új bolhanyakörvet venni a macskának. Apa mindent megtett, hogy Lénára minél kevesebb felnőtt-feladat háruljon, de apának dolgoznia kellett. Az építkezéseken, ahol a melósokat irányította, nem állhatott meg a munka.

Iskolaidőben Léna majdnem rendes kamasznak érezte magát: hetente kétszer táncedzésre járt, és a barátai is szívesen lógtak tizedik emeleti háromszobás lakásukban. Van annak előnye, ha valakinek az anyukája a világ másik felén dolgozik. De mióta elkezdődött a szünidő, és vele szinte napra pontosan ez a rettenetes kánikula, senki nem látogatta meg. Ezért is örült, amikor apa felvetette, hogy egy időre lemehetnének Sanyipapához a tanyára. Akkor még nem tudta, hogy még az utazás sem ér véget, és ő máris legszívesebben visszafordulna. 
A vonat, ami a kiskunsági városkáig vitte volna őket, hipermodernnek nézett ki, de már az első tíz percben kiderült, hogy a légkondicionáló nem működik, az ablakokat viszont képtelenség kinyitni. Akkor Lénának sikerült megnyugtatni a nyafogó Tamarát némi szendviccsel és limonádéval, de amikor a puszta kellős közepén egyszer csak megállt a szerelvény, a nagylánynak is kezdett elfogyni a türelme.

– Miért nem megyünk már tovább? – kérdezte nagyjából huszonnyolcadszor Tamara.

– Az előbb mondták be, nem hallottad? – kérdezett vissza a nővére. – A hőségtől meggörbültek a sínek. De mindjárt megjavítják. Nincs kedved rajzolni?

– Megsülök – jelentette ki a kislány, mintha nem is hallotta volna az ajánlatot.

Léna gondterhelten sóhajtott. Ő is úgy érezte, hogy már csak percek kérdése, hogy puhára pácolódjon a saját izzadtságában. 

Ebben a percben furcsa sziporkázás és csilingelés hallatszott a szemben lévő ülés alól. 

Léna döbbenten nézett a hang irányába. Azt hitte, végképp megbolondult. De a kishúga arcán széles mosoly ragyogott fel.

